**Til Finanskomiteens høring – Statsbudsjettet for 2017**

**Kulturdepartementet, kap. 315 post 70 merverdiavgiftskompensasjon til frivillige organisasjoner**

Budsjettforslaget legger opp til at rammen for merverdiavgiftskompensasjon økes til 1,32 mrd. kroner. Frivillighet Norges estimat, basert på tidligere utvikling av søknadsmengden, er at det totale behovet for momskompensasjon vil ligge på nærmere 1,854 mrd. kroner i 2017. Hvis dette blir tilfellet vil avkortingen på kompensasjonen øke fra 17 % i 2014 til nesten 29 % i 2017. Skal ordningen tilbake til nivået i 2014 må det bevilges ca. 1,5 mrd. kroner i momskompensasjon. Dersom bevilgningen blir lavere enn 1,4 mrd. kroner i 2017, betyr statsbudsjettet i praksis en indirekte avgiftsøkning for frivillige organisasjoner for tredje år på rad. Staten legger da økt byrde på frivilligheten, til tross for at intensjonen er det motsatte.

Frivillighet Norges foreslår at Finanskomiteen vedtar følgende merknad til budsjettet:

* Merverdikompensasjonen økes til 1,5 mrd. kroner i 2017 slik at avkortningen blir reversert til 2014 nivå.
* Finanskomiteen ber regjeringen legge frem en opptrappingsplan med et forpliktende mål om å innføre full momskompensasjon, inkludert for nyoppføringer av bygg og anlegg til bruk i den frivillige virksomheten, i løpet av stortingsperioden 2017-2021.

**Prop. 1 LS (2016–2017)— Skatter, avgifter og toll 2017.**

**Om skattefradragsordningen for gaver s. 32, 229-232, 317, 321,**

Vi er glade for at Finansdepartementet har drøftet hvordan skattefradragsordningen kan forbedres, men vi er uenige i departementets konklusjoner. Departementet har lagt til grunn at ordningen skal være enklest mulig for staten å administrere. Regjeringens frivillighetspolitikk har imidlertid forenkling for *frivilligheten* som mål. Dette hensynet burde veie tyngre enn hensynet til forenkling for staten.

Budsjettforslaget legger opp til at ordningen ikke skal utvides til å omfatte stiftelser som ikke mottar offentlig støtte. I drøftelsen på sidene 229-232 vurderes det om krav til registrering i Frivillighetsregisteret kan overta som kriterium i stedet for krav om å ha mottatt offentlig støtte.

Finansdepartementet mener at kontrollregimet for registrering i Frivillighetsregisteret ikke er tilstrekkelig strengt. Hensikten med Frivillighetsregisteret har imidlertid ikke vært å styrke statens kontroll med frivilligheten, men snarere at frivillige organisasjoner skulle slippe å forholde seg til en rekke forskjellige offentlige portaler, definisjoner og skjønnsvurderinger. Med innføringen av Frivillighetsregisteret skulle staten opptre forutsigbart og entydig gjennom én plattform. Dette er ikke til hinder for at staten kan ha egne kontrollregimer knyttet til enkeltordninger.

Finansdepartementet argumenterer også med at man ikke bør gå over til å benytte Frivillighetsregisteret fordi:

Dersom man skal tilpasse anvendelsesområdet for gavefradragsordningen slik at organisasjoner som er registrert i Frivillighetsregisteret i hovedsak skal ha krav på å være omfattet av gavefradragsordningen, vil det innebære en grunnleggende endring av gavefradragsordningen. Konsekvensene av en slik endring er uoversiktlige. S. 231.

Frivillighetsregisteret er åpent for flere typer organisasjoner enn de som tilgodeses gjennom skattefradragsordningen. Frivillighet Norge har flere ganger påpekt at kategoriseringen av organisasjoner i Frivillighetsregisteret bør forbedres, slik at registeret blir mer finmasket. Hensikten med dette er blant annet å gjøre registeret bedre egnet som et verktøy for å målrette virkemidler mot ulike typer frivillige organisasjoner.

Finansdepartementet er også bekymret for at et krav om registrering i Frivillighetsregisteret for stiftelser som skal delta i ordningen, vil føre til at en rekke utenlandske stiftelser vil registrere seg i Frivillighetsregistret, med det formål å motta gaver som utløser skattefradrag for giveren. Dette kan løses ved at kravet som stilles til utenlandske stiftelser er at de må registreres i tilsvarende register i hjemlandet. For ordens skyld var det også stor bekymring for statens potensielle provenytap knyttet til gaver gitt til organisasjoner med sete i utlandet da ordningen ble innført. Dette har i realiteten vist seg å være ubetydelig i hele ordningens levetid.

Frivillighet Norge mener at skattefradragsordningen bør utvides, blant annet slik at lokallag får anledning til å delta. Dette vil få provenymessige konsekvenser, men det vil være en god investering. Gjennom ordningen anerkjenner staten frivillighetens samfunnsmessige betydning og gir privatpersoner og bedrifter et ekstra insentiv til å støtte frivilligheten gjennom donasjoner til aktiviteter organisasjonene selv velger å prioritere. Dette er i tråd med Regjeringens målsetning om å vektlegge generell støtte som ikke virker førende på organisasjonenes virksomhet.

Frivillighet Norges foreslår at Finanskomiteen går inn for å forbedre skattefradragsordningen for gaver gjennom å vedta følgende merknad til budsjettet:

* Det innføres en ny særskilt beløpsgrense for gaver fra bedrifter på 100 000 kr.
* Ordningen forenkles i form av at frivillighetsregisteret tas i bruk som definisjons-, avgrensnings- og rapporteringsverktøy.
* Det åpnes for skattefradrag for gaver også til lokale lag og foreninger.